Regulamentul prevede de asemenea că, cel puțin o dată pe an, Comisia trebuie să consulte organizațiile care reprezintă organizațiile partenere la nivelul UE cu privire la implementarea sprijinului acordat de fond și să raporteze Parlamentului European și Consiliului.

Condițiile privind monitorizarea fondului specifică faptul că statele membre trebuie să transmită anual Comisiei un raport privind implementarea propriilor programe, până la data de 30 iunie a următorului an calendaristic. Comisia evaluează rapoartele de implementare și, dacă este necesar, solicită statelor membre să efectueze modificări. Comisia are de asemenea obligația de a prezenta Parlamentului European și Consiliului un rezumat al rapoartelor depuse de statele membre.

III. Nivelul de implementare a programelor operaționale

Implementarea financiară

Implementarea financiară a programelor FEAD a fost accelerată în 2015. Au fost angajate 419,3 milioane EUR pentru operațiuni ale FEAD în 21 de state membre, în creștere față de cele 333,5 milioane EUR din 2014. Rezultă o valoare totală a cheltuielilor angajate de 752,7 milioane EUR pentru 2014-15, adică 17 % din totalul resurselor alocate programelor (UE și cofinanțare națională). Accelerarea a fost și mai pronunțată la capitolul plăți către beneficiari: în 2015, s-au plătit 388 de milioane EUR, adică de patru ori mai mult decât suma plătită în 2014 (96,3 milioane EUR). Majoritatea plăților (97,7 %) au fost destinate operațiunilor de sprijin alimentar.

Cererile de plată au fost prezentate pentru prima dată Comisiei în 2015. Trei state membre (EE, FR și LV) au declarat cheltuieli publice eligibile în valoare de 46,3 milioane EUR. Până la 31 decembrie 2016, Comisia făcuse plăți în valoare de 732,3 milioane EUR, din care 312,8 milioane EUR cu titlul de plăți interimare.

Implementarea efectivă (PO I)

Implementarea financiară accelerată din 2015 a fost rezultatul progreselor suplimentare făcute în implementarea efectivă a programelor FEAD. Până la sfârșitul anului, prin PO I se furnizase asistență în 16 dintre cele 24 de state membre. Un total de 408 770 de tone de alimente au fost distribuite în 2015, cel mai mare procent din această cantitate, respectiv 21,4 %, fiind alocat pentru IT. Cinci țări (ES, FR, IT, PL, RO) au furnizat peste 93 % din cantitatea totală de sprijin alimentar. Alimentele au fost distribuite sub formă de pachete în 14 state membre.

Numărul de țări distribuitoare de mese a crescut de la două în 2014, la șapte în 2015 (BE, BG, ES, FI, IT, LV, PL). Se estimează că în 2015 FEAD a contribuit parțial sau total la furnizarea a 47 de milioane de mese.

Produsele lactate, urmate de alimentele care conțin amidon, reprezintă cel mai mare procent (peste jumătate) din cantitatea totală de sprijin alimentar furnizat. Cu puțin peste 10 % din cantitatea totală, fructele și legumele reprezintă al treilea cel mai mare procent. Comisia ar dori să vadă o creștere constantă a cantității de fructe și legume distribuite, deoarece ele constituie cea mai bună garanție în sensul promovării unei diete sănătoase în grupurile socio-economice defavorizate.

Exemplu: produse alimentare distribuite în FR Unt congelat, ulei de floarea soarelui, unt proaspăt; făină, cușcuș, paste (macaroane), orez cu bob lung; lapte semidegresat, lapte condensat, zahăr, zahăr cubic; fasole de grădină, mazăre/morcovi de grădină, fulgi pentru piure de cartofi, linte (cepe, morcovi etc. gătiți), cassoulet de legume, roșii decojite, ratatouille; cușcuș cu pui, tartă cu praz congelată, pește alb și orez provensal, plăcinta ciobanului; brânză Emental, brânză topită; cremă de ciocolată, prăjitură cu caramel și frișcă, budincă de orez, ciocolată cu lapte, biscuiți cu ciocolată, sos de mere fără zahăr adăugat, piersici, compot de ananas ușor îndulcit; orez și cereale integrale, cafea măcinată, gem; escalop de curcan congelat, burgeri de vită congelați, pulpe de pui, file de pește alb congelat, ton dungat întreg în saramură, sardine în saramură.

Pe lângă alimentele achiziționate cu fonduri FEAD, în 2015, fondul a contribuit și la reducerea risipei de alimente prin finanțarea donațiilor de alimente. În LU, 51 % din alimentele distribuite au fost alimente donate, pentru care FEAD a acoperit numai costurile de transport și de distribuție ale organizațiilor partenere. De asemenea, LU a desfășurat activități de sensibilizare pentru a încuraja donatorii potențiali să doneze alimente.

În 2015, a fost de asemenea furnizată pentru prima dată asistență materială de bază în trei state membre. AT a distribuit materiale școlare unui număr de 33 493 de elevi provenind din familii dezavantajate. LU a combinat distribuirea de alimente cu cea de articole de igienă primară, de exemplu șampon și pastă de dinți, pentru un număr de 9 243 de persoane. Articole de igienă similare au fost distribuite și în LV, alături de alte articole, precum detergent de rufe și detergent lichid pentru mașina de spălat vase, de ele beneficiind un număr de 25 675 de destinatari finali.

Se estimează că peste 14 milioane de persoane, dintre care 47,2 % (6,7 milioane) sunt femei, au beneficiat de asistență alimentară din partea FEAD în 2015. Conform estimărilor, aproximativ 30 % dintre destinatarii finali (4,1 milioane) sunt copii cu vârsta de până la 15 ani, iar 10 % dintre aceștia (1,4 milioane) sunt persoane cu vârsta de peste 65 de ani. Printre destinatarii finali, se estimează că se numără și 5,5 % (0,8 milioane) persoane cu handicap, aproape 14 % (2 milioane) migranți, persoane de origine străină (inclusiv refugiați și alți beneficiari de protecție internațională) și minorități, precum și 8,5 % (1,2 milioane) persoane fără adăpost.

Când se examinează valorile agregate ale indicatorilor comuni, trebuie avut vedere faptul că indicatorii referitori la numărul de persoane care au beneficiat de PO I FEAD se bazează pe estimări făcute de organizațiile partenere, pentru a limita povara administrativă asupra acestora și asupra destinatarilor finali. Estimările se pot baza pe metoda sondajului (de exemplu, numărarea destinatarilor în anumite zile sau în anumite săptămâni ale anului și extrapolarea) sau pe alte metode. Este posibil ca, în unele cazuri, destinatarii finali să fie numărați de mai multe ori în scopul stabilirii estimărilor organizațiilor partenere. Totodată, este posibil ca destinatarii finali care au beneficiat de alimente să fi beneficiat și de asistență materială. Ca urmare a acestei abordări, valorile raportate trebuie înțelese ca o estimare aproximativă a numărului de cazuri de participare, mai degrabă decât a numărului de participanți individuali, în ceea ce privește operațiunile FEAD, sau a numărului de cazuri în care a fost furnizată asistență din partea FEAD pentru persoanele defavorizate.

Destinatarii finali variază de la un stat membru la altul, deoarece fiecare țară are o definiție națională proprie a celor mai defavorizate persoane. De cele mai multe ori, grupul țintă este determinat pe baza unor criterii economice, caz în care autoritățile naționale întocmesc liste ale persoanelor eligibile pentru sprijin din partea FEAD. În unele țări, există alte modalități mai flexibile de a determina eligibilitatea destinatarilor finali. În unele cazuri, organizațiile partenere pot stabili în mod direct și „pe loc“ dacă o persoană este eligibilă, pe baza informațiilor pe care persoana respectivă le furnizează despre propria situație. Uneori, persoanele fără adăpost beneficiază de sprijin oferit pe stradă sau într-o cantină socială, fără necesitatea de a fi identificate formal sau de a li se solicita informații. În astfel de cazuri, valorile raportate pentru indicatorii de rezultat FEAD pot oferi doar o estimare a numărului de cazuri în care a fost furnizată asistență din partea FEAD, în locul unei estimări a numărului efectiv pe persoane defavorizate care au beneficiat de sprijin.

O caracteristică importantă a FEAD este aceea că își propune să nu se limiteze la sprijinul material, promovând incluziunea socială a celor mai defavorizate persoane. Acesta este motivul pentru care asistența este furnizată împreună cu o serie de măsuri auxiliare. Cea mai utilizată măsură rămâne furnizarea de informații și îndrumarea către serviciile sociale competente. De asemenea, statele membre raportează deseori faptul că oferă îndrumări legate de o dietă echilibrată, organizează ateliere de gătit pentru prevenirea risipei de alimente și oferă consiliere privind gestionarea bugetului gospodăriei. În unele cazuri, se furnizează totodată sprijin psihologic și asistență pentru depășirea dificultăților (LU, LV), precum și consiliere privind creșterea copiilor (LV), consiliere privind modalitățile de gestionare a situațiilor de urgență (BG), asistență pentru îmbunătățirea competențelor sociale ale destinatarilor finali, asistență juridică gratuită (SI), informații privind locuințele disponibile și activități pentru îmbunătățirea alfabetizării (FR). Măsurile auxiliare din FI au inclus de asemenea diferite acțiuni pentru îmbunătățirea nivelului de activitate fizică și promovarea unui stil de viață sănătos în rândul destinatarilor finali, precum și distribuirea de broșuri conținând rețete culinare.

Măsurile auxiliare sunt o parte integrantă a implementării PO I, deoarece ele vizează facilitarea incluziunii sociale a destinatarilor finali. Oferirea de măsuri auxiliare destinatarilor finali este obligatorie, dar statele membre pot alege dacă să finanțeze sau nu aceste măsuri prin FEAD. Rapoartele pentru 2015 evidențiază rezultate diferite în ceea ce privește absorbția măsurilor auxiliare. Dacă în unele țări destinatarii finali par mai deschiși la astfel de activități suplimentare, în altele interesul este relativ scăzut. În unele cazuri, lipsa de experiență a destinatarilor finali în ceea ce privește activitățile de incluziune socială îi face să fie reticenți în privința participării. Creșterea implicării destinatarilor finali în cadrul măsurilor auxiliare este una dintre provocările cu care se confruntă organizațiile partenere pe parcursul implementării programului. Acesta este un aspect deosebit de important, deoarece astfel de măsuri sunt concepute pentru promovarea incluziunii sociale a destinatarilor finali și pot constitui puntea de legătură cu FSE.

Implementarea efectivă (PO II)

În 2015, programele de incluziune socială au fost dedicate unor activități pregătitoare precum înființarea comitetelor de monitorizare și selectarea organizațiilor partenere.

În DE, PO II are ca obiectiv ameliorarea incluziunii sociale atât a imigranților celor mai defavorizați din UE și a copiilor acestora, cât și a persoanelor fără adăpost și a celor care riscă să rămână fără adăpost. În urma adoptării sale la începutul anului 2015, a fost înființat un comitet de monitorizare. Prima sa reuniune preliminară a avut loc în luna ianuarie, ea fiind urmată de o altă reuniune care a avut loc în luna martie. În iunie 2015, AM a lansat o cerere de propuneri pentru o primă rundă aferentă perioadei 2016 și 2018. În total, s-au primit 191 de propuneri de proiect în acest sens. Cererea de propuneri a inclus utilizarea de sume forfetare, stabilite la nivel național, ca măsură de simplificare.